[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.1.2009

COM(2008) 673 τελικό

2007/0099 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης EK σχετικά με την

κοινή θέση που υιοθέτησε το Συμβούλιο όσον αφορά την έκδοση κανονισμού του Ευρωπαϊκού Κοινοβουλίου και του Συμβουλίου για τους κοινούς κανόνες πρόσβασης στην αγορά διεθνών οδικών εμπορευματικών μεταφορών (αναδιατύπωση)

2007/0099 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης EK σχετικά με την

κοινή θέση που υιοθέτησε το Συμβούλιο όσον αφορά την έκδοση κανονισμού του Ευρωπαϊκού Κοινοβουλίου και του Συμβουλίου για τους κοινούς κανόνες πρόσβασης στην αγορά διεθνών οδικών εμπορευματικών μεταφορών (αναδιατύπωση)

1. ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2007) 265 τελικό – 2007/0099 (COD): | 23 Μαΐου 2007. |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 12 Μαρτίου 2008. |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 21 Μαΐου 2008. |

Ημερομηνία διαβίβασης της τροποποιημένης πρότασης: | 13 Ιουνίου 2008. |

Ημερομηνία υιοθέτησης της κοινής θέσης: | 9.1.2009 |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Αντικείμενο της πρότασης που εγκρίθηκε από την Επιτροπή στις 23 Μαΐου 2007 είναι η θέσπιση κοινών κανόνων πρόσβασης στην αγορά διεθνών μεταφορών εμπορευμάτων οδικώς. Η πρόταση αντικαθιστά δύο κανονισμούς για την πρόσβαση στην αγορά οδικών μεταφορών και μια οδηγία του Συμβουλίου, η οποία απαλλάσσει ορισμένες μεταφορές από την αδειοδότηση. Αποσκοπεί, μεταξύ άλλων, να ενισχύσει τη δυνατότητα επιβολής των κανόνων για τις οδικές ενδομεταφορές, διασαφηνίζοντας τον ορισμό τους.

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

3.1. Γενικές παρατηρήσεις επί της κοινής θέσης

Η πρόταση για την πρόσβαση στην αγορά διεθνών οδικών εμπορευματικών μεταφορών, και ιδίως ο ορισμός των ενδομεταφορών, είναι ένα από τα κυριότερα θέματα συζήτησης στη δέσμη μέτρων για τις οδικές μεταφορές. Συγκεκριμένα, η ημερομηνία υποβολής έκθεσης σχετικά με το ενδεχόμενο μεγαλύτερου ανοίγματος της αγοράς, συμπεριλαμβανομένων των ενδομεταφορών, αποτέλεσε κεντρικό στοιχείο για την επίτευξη συμβιβαστικής λύσης επί της δέσμης μέτρων.

3.2. Ειδικές παρατηρήσεις της Επιτροπής

Στην κοινή θέση που υιοθετήθηκε από το Συμβούλιο ενσωματώθηκαν εξ ολοκλήρου ή κατ’ αρχήν ορισμένες από τις τροπολογίες που διατυπώθηκαν από το Ευρωπαϊκό Κοινοβούλιο, οι οποίες ήταν όλες αποδεκτές, εξ ολοκλήρου ή κατ’ αρχήν, και από την Επιτροπή. Οι εν λόγω τροπολογίες αφορούν:

- τον ορισμό της εξαίρεσης των ταχυδρομικών μεταφορών (τροπολογία 11)·

- τον περιορισμό των λεπτομερών στοιχείων που πρέπει να περιλαμβάνουν οι αποδείξεις σχετικά με τη διεθνή μεταφορά (19)·

- τη διαγραφή της μνείας του χρόνου εργασίας ως υποχρεωτικώς εφαρμοστέου κανόνα στις ενδομεταφορές (43)·

- την εισαγωγή διαδικασίας διασφάλισης, σε περίπτωση σοβαρής διατάραξης λόγω των δραστηριοτήτων ενδομεταφορών (48)·

- και τη διαγραφή της αναφοράς σε «επανειλημμένες παραβάσεις ήσσονος σημασίας»· η Επιτροπή μπορεί να δεχθεί αυτή τη σταδιακή προσέγγιση όσον αφορά τα μητρώα (7, 8, 42, 24, 27, 31, 33, μέρος της τροπολογίας 34).

Η κοινή θέση περιλαμβάνει επίσης διάταξη σχετικά με τις ενδομεταφορές σε χώρα διέλευσης, όπως προβλεπόταν στην τροπολογία 17. Καθώς η λύση που προτείνεται στην κοινή θέση είναι εφαρμοστέα, η Επιτροπή μπορεί να τη δεχθεί.

Στην κοινή θέση δεν συμπεριλήφθηκαν οι ακόλουθες τροπολογίες, οι οποίες για την Επιτροπή ήταν αποδεκτές κατ’ αρχήν ή με αναδιατύπωση:

- μια αιτιολογική σκέψη που αναφέρεται στην οδηγία 92/106/ΕΟΚ για τις συνδυασμένες μεταφορές (1)·

- η σαφέστερη χρήση της έννοιας του «προσωρινού» (9, 12)·

- η δυνατότητα επιβολής προστίμων ως κυρώσεων (25, 28)·

- ο καθορισμός της 1ης Ιανουαρίου 2009 ως ημερομηνίας εφαρμογής· η κοινή θέση προβλέπει την εφαρμογή του κανονισμού 24 μήνες μετά την έναρξη ισχύος του.

Οι λοιπές τροπολογίες του Ευρωπαϊκού Κοινοβουλίου, που για την Επιτροπή δεν ήταν αποδεκτές ή αποδεκτές με την προτεινόμενη διατύπωση, δεν συμπεριλήφθηκαν στην κοινή θέση. Οι εν λόγω τροπολογίες αφορούν συγκεκριμένα:

- το μεγαλύτερο άνοιγμα της αγοράς των ενδομεταφορών (3, 4, 18)·

- την άδεια εκτέλεσης ενδομεταφορών μετά από μερική εκφόρτωση (16)·

- την άδεια για στενότερη συνεργασία στις ενδομεταφορές μεταξύ ορισμένων κρατών μελών (5, 21)·

- την αναφορά της οδηγίας σχετικά με την απόσπαση εργαζομένων στους εφαρμοστέους κανόνες για τις ενδομεταφορές (23)·

- τη δυνατότητα των κρατών μελών να ρυθμίζουν τη διακίνηση μεταξύ τρίτων (6, 14, 15)·

- την απαίτηση ενιαίου εγγράφου για τις οδικές μεταφορές όλων των ειδών (20).

Στην κοινή θέση εισήχθησαν κυρίως οι ακόλουθες νέες διατάξεις:

- η δυνατότητα προσαρμογής της περιόδου ισχύος της άδειας στην τεχνική πρόοδο (άρθρο 4 παράγραφος 2)·

- η συμπερίληψη χαρακτηριστικών ασφαλείας για την άδεια, τα γνήσια επικυρωμένα αντίγραφα και τη βεβαίωση οδηγού (άρθρο 4 παράγραφος 4, άρθρο 5 παράγραφος 3, καθώς και παραρτήματα Ι και ΙΙ).

- οι διατάξεις που αφορούν τη βεβαίωση οδηγού (άρθρο 5), συγκεκριμένα η εισαγωγή αναφοράς της οδηγίας 2003/109/ΕΚ σχετικά µε το καθεστώς υπηκόων τρίτων χωρών οι οποίοι είναι επί μακρόν διαμένοντες·

- σύνταξη έκθεσης από την Επιτροπή μέχρι τα τέλη του 2013, στην οποία πρέπει να αναλύεται η κατάσταση της αγοράς, να αξιολογείται η αποτελεσματικότητα των ελέγχων και η εξέλιξη των όρων άσκησης του επαγγέλματος, καθώς και να αξιολογείται αν η εναρμόνιση των κανόνων προόδευσε σε βαθμό που να εξετάζεται το ενδεχόμενο μεγαλύτερου ανοίγματος των εγχώριων αγορών, συμπεριλαμβανομένων των ενδομεταφορών (άρθρο 16 παράγραφος 3).

Να σημειωθεί ότι η τελική διατύπωση του ορισμού των ενδομεταφορών (άρθρο 8) θεωρήθηκε από ορισμένα κράτη μέλη, τα οποία προτιμούσαν μεγαλύτερο περιορισμό των επιτρεπόμενων ενδομεταφορών, ως το μέγιστο αποδεκτό, ενώ άλλα κράτη μέλη, τα οποία επιθυμούν μεγαλύτερο άνοιγμα της αγοράς, την θεωρούν ως το ελάχιστο αποδεκτό.

4. ΣΥΜΠΕΡΑΣΜΑ

Το Συμβούλιο υιοθέτησε την κοινή του θέση με ειδική πλειοψηφία. Η Επιτροπή κρίνει ότι η κοινή θέση αντικατοπτρίζει τους κύριους στόχους της πρότασής της και, επομένως, μπορεί να την υποστηρίξει.